ทุนสำรองประเทศลด 1,100 ล้านเหรียญสหรัฐ
ธปท.เผยทุนสำรองประเทศลดฮวบ 1,100 ล้านเหรียญสหรัฐ อยู่ที่ระดับ 1.780 แสนล้านเหรียญสหรัฐ คาดลดเพราะธปท.ใจแข็งไม่แทรกแซงค่าเงินบาทแข็งจนเกินพอดี
15 มี.ค. 2556

ธปท.เผยทุนสำรองประเทศลดฮวบ 1,100 ล้านเหรียญสหรัฐ อยู่ที่ระดับ 1.780 แสนล้านเหรียญสหรัฐ คาดลดเพราะธปท.ใจแข็งไม่แทรกแซงค่าเงินบาทแข็งจนเกินพอดี 
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 8 มี.ค. ปีนี้ ว่า อยู่ที่ระดับ 1.780 แสนล้านเหรียญสหรัฐหรือประมาณ 5.294 ล้านล้านบาท ลดลง 1,100 ล้านเหรียญสหรัฐ หรือประมาณ 3.256 หมื่นล้านบาท หากคิดอัตราแลกเปลี่ยนปัจจุบันที่ระดับ 29.60 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.791 แสนล้านเหรียญสหรัฐ หรือประมาณ 5.328 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward ) อยู่ที่ระดับ 2.32 หมื่นล้านเหรียญสหรัฐ เพิ่มขึ้น 400 ล้านเหรียญสหรัฐ จากสัปดาห์ก่อนที่ระดับ 2.28 หมื่นล้านเหรียญสหรัฐ  ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 2.012 แสนล้านเหรียญสหรัฐ
ทั้งนี้ ทุนสำรองฯยังมีแนวโน้มลดลงต่อเนื่อง เพราะธปท.ยังยืนนโยบายลดการแทรกแซงค่าเงินบาทลง เพื่อปล่อยให้เงินบาทเป็นไปตามกลไกลตลาด เนื่องจากเงินบาทถึงจะปรับแข็งค่าขึ้นมาอยู่ระดับต้นๆเมื่อเทียบกับสกุลในภูมิภาคแต่ก็ยังเคลื่อนไหวไปในทิศทางเดียวกับภูมิภาค อย่างไรก็ตามแม้ว่าธปท.จะลดการแทรก ผ่านการซื้อเงินเหรียญสหรัฐในตลาดส่งมอบทันที(Spot)ลงจนทำให้ทุนสำรองลดลง แต่ธปท.ก็ยังมีการแทรกแซงค่าเงินบาทไม่ให้ผันผวนเร็วเกินไปจนกระทบผู้ประกอบการในภาคธุรกิจที่เกี่ยวข้องกับอัตราแลกเปลี่ยนอยู่บ้าง เห็นได้จาก ธปท.ยังซื้อ Forward เพิ่มขึ้น 400 ล้านเหรียญสหรัฐ
สำหรับฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท. ปัจจุบันอยู่ที่ 1.398 ล้านล้านบาท ลดลงเล็กน้อยจากสัปดาห์ก่อนหน้าที่ 1.414 ล้านล้านบาท แต่ปริมาณเงินยังอยู่ในระดับปกติสอดคล้องกับการขยายตัวของเศรษฐกิจประเทศและความต้องการใช้จ่ายของประชาชน